РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/162-19

12. септембар 2019. године

Б е о г р а д

ЗАПИСНИК

43. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 3. ЈУЛА 2019. ГОДИНЕ

Седница је почела у 11 часова.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Зоран Бојанић, Снежана Р. Петровић, Ана Чарапић и Горица Гајић.

Седници су присуствовали заменици одсутних чланова Одбора: Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора: Томислав Љубеновић, Бранислав Михајловић, Дејан Николић, Иван Костић, Војислав Вујић и Здравко Станковић, нити њихови заменици.

Седници су, на позив председника, испред Министарства привреде присуствовали: Драган Гругуревић, државни секретар, Дубравка Дракулић, Драган Угрчић и Душан Вучковић, помоћници министра, Луција Дујовић, шеф Одсека и Анкица Момчиловић, самостални саветник, и испред Министарства трговине, туризма и телекомуникација: Стеван Никчевић, Весна Ковач и Мирослав Кнежевић, државни секретари и Оливера Јоцић, помоћник министра.

На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства привреде за период јануар-март 2019. године (10 број 02-1540/19 од 23. априла 2019. године);
2. Разматрање Извештаја Министарства привреде о стању поступка приватизације за јануар 2019. године (број 02-357/19 од 1. марта 2019. године);
3. Разматрање Извештаја Министарства привреде о стању поступка приватизације за фебруар 2019. године (број 02-437/19 од 12. марта 2019. године);
4. Разматрање Извештаја Министарства привреде о стању поступка приватизације за март 2019. године (број 02-437/19-1 од 11. априла 2019. године);
5. Разматрање Извештаја Министарства привреде о стању поступка приватизације за април 2019. године (10 број 02-437/19-2 од 17. маја 2019. године);
6. Разматрање Извештаја Министарства привреде о стању поступка приватизације за мај 2019. године (10 број 02-437/19-3 од 14. јуна 2019. године);
7. Разматрање Извештаја о раду Министарства трговине, туризма и телекомуникација за период од 1. јануара до 31. марта 2019. године (10 број 02-1799/19 од 7. јуна 2019. године);
8. Разно.

Пре преласка на рад према утврђеном дневном реду, на предлог председника, Одбор је једногласно одлучио да обједини расправу о првој, другој, трећој, четвртој, петој и шестој тачки дневног реда и да се гласање обави о свакој тачки дневног реда појединачно.

Прва, друга, трћа, четврта, пета и шеста тачка дневног реда - **Информација о раду Министарства привреде за период јануар-март 2019. године; Извештај Министарства привреде о стању поступка приватизације за јануар 2019. године**; **Извештај Министарства привреде о стању поступка приватизације за фебруар 2019. године**; **Извештај Министарства привреде о стању поступка приватизације за март 2019. године**; **Извештај Министарства** **привреде о стању поступка приватизације за април 2019. године**; **Извештај Министарства привреде о стању поступка приватизације за мај 2019. године.**

Одбор је размотрио информацију о раду Министарства привреде за период јануар-март 2019. године и поднео Извештај Народној скупштини.

У уводним напоменама, Драган Гргуревић, државни секретар у Министарству привреде, изнео је да се у извештајном периоду радило на пет нацрта закона. У поступку приватизације је било 87 субјеката приватизације, на дан 31. марта 2019. године. Објављени су јавни позиви за приватизацију „Ваљевске пиваре“, „Луке Нови Сад“ и Ветеринарске станице „Лајковац“. У мају је потписан уговор за продају „Луке Нови Сад“. У Извештају је садржан преглед и статус осам стратешких предузећа, од „ХИП – Петрохемија а.д, Панчево“ до „ЈП ПЕУ Ресавица“. Извршено је 11 теренских контрола поштовања уговорних обавеза, 37 канцеларијских контрола и 7 контрола рада привремених заступника капитала у субјектима приватизације. Купцима је упућено 11 обавештења о накнадним роковима за извршење уговорних обавеза и 41 обавештење о испуњењу уговорних обавеза. Када је реч о Националном инвестиционом плану, одобрена су средства у износу од 324 милиона динара, од чега је за пројекте Министарства одобрено око 83 милиона и 700 хиљада динара. Инфраструктурни пројекти дефинисани су кроз пројекте за унапређење локалне и регионалне инфраструктуре и за подршку за развој инфраструктуре у пословним зонама. Детаљно је наведено који су пројекти у питању и ниво финансијске подршке. Сви пројекти подлежу теренској контроли извршења и испуњења уговора и на основу тих контрола врши се исплата предвиђених средстава. У области малих и средњих предузећа и предузетништва, у оквиру мера за унапређење пословног окружења, извршене су припреме и ревидиране препоруке за 296 административних поступака који су у надлежности 18 институција. У области контроле и надзора над радом јавних предузећа, уређује се систем стручног усавршавања и уводи сертификација за органе управљања. У циљу унапређења корпоративног управљања, Министарство преко Сектора за контролу и надзор над радом јавних предузећа учествује у низу пројеката. Од других активности, у портфељу Министарства налази 138 инвестиционих пројеката, од којих су неки активни, а неки су у фази мониторинга. Закључено је нових 18 уговора о додели средства подстицаја од око 22 милиона динара, а укупна вредност планираних инвестиција у складу са тим уговорима је око 78 милиона динара. Реализацијом ових пројеката, предвиђено је отварање преко 5000 нових радних места. Такође, Министарство даје подршку младим људима да самостално крену у бизнис. За првих пет месеци продата је „Лука Нови Сад“ за 7,9 милиона евра, продата је „Ваљевска пивара“ за 3,5 милиона евра, Ветеринарска станица „Лајковац“ за 37 000 евра и „Хидротехника-Хидроенергетика“ за 970 000 евра. 6. фебруара 2019. правоснажно је усвојен Унапред припремљени план реорганизације предузећа Фабрика мазива „Фам“ из Крушевца, а 24. фебруара о.г. је потписан уговор са компанијом „Валволин“ о куповини имовине фабрике мазива из Крушевца то кључне ствари за овај период на који се односи извештај.

Дубравка Дракулић, помоћник министра, је указала да од 38 предузећа чији је оснивач РС, једно предузеће не доставља извештаје. Ради се о ски центру Брезовица, које је дуги низ година онемогућено да ради. Тридесет седам републичких јавних предузећа је у првом кварталу остварило добит од око 9 милијарди динара. Најуспешнији, који су остварили резултате изнад очекиваних, су: ЈП „Србијагас“, ЈП „Електропривреда Србије“, ЈП „Скијалишта Србије“ ЈП „Жжелезнице Србије“, ЈП „Електромрежа Србије“, „Државна лутрија“. Реализација плана је негде око 95% од планираног, пословни приходи су за 5 посто мањи од планираних, али су и расходи за толико мањи. Такође, значајно је у овом и у претходном периоду, да се ушло у процес дигитализације извештавања јавних предузећа у оквиру пројекта који се односи на реферму локалних јавних финансија. Са пројектом ће се развијати и софтвер који ће омогућити електронско квартално извештавање јавних и комуналних предузећа, односно јединица локалне самоуправе и електронско извештавање јединице локалне самоуправе према Министарству привреде. Додатна вредност целокупног пројекта ће бити и то да ће републичка предузећа у перспективи извештавати Министарство привреде у електронском облику.

Душан Вучковић, помоћник министра провреде, истакао је да, када је реч о раду Сектора за привредна друштва и регистре, Министарство је припремило 94 жалбе и констатовао да је смањивање броја жалби очигледан тренд у овој години. 2017. године је било око 50 жалби месечно, а 40 жалби месечно у току прошле године. У првом кварталу 2019. године тај броје је око 30 жалби иде месечно, што је резултат рада Сектора. Кроз тај рад и кроз измене Закона, побољшао се и рад АПР-а. Четири поднете представке се нису односиле на рад Агенције за привредне регистре или Министарства. То су представке грађана који су указивали на велики проблем који је започет нарочито прошле године, а настављен и ове године, да судски извршиоци долазе грађанима на врата да плене имовину, зато што су на њиховој адреси неке фирме регистровале своје седиште без икаквог њиховог знања, закљученог уговора или томе сличног. Све те представке су уважене и поништена та решења, с обзиром на то да АПР по садашњим прописима нема могућност да истражује да ли заиста правни основ за коришћење тог простора постоји. То је све у надзору поништавано, у сарадњи са Пореском управом и обавештавањем Пореске управе. У наредном периоду, када је у питању регистрација седишта и промена седишта фирми, тражиће се правни основ за коришћење простора (оверен уговор или власнички лист).

Поводом ових тачака дневног реда, није било питања, ни дискусије.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јануар-март 2019. године;

б) Одбор је већином гласова усвојио Извештај Министарства привреде о стању поступка приватизације за јануар 2019. године;

в) Одбор је већином гласова усвојио Извештај Министарства привреде о стању поступка приватизације за фебруар 2019. године;

г) Одбор је већином гласова усвојио Извештај Министарства привреде о стању поступка приватизације за март 2019. године;

д) Одбор је већином гласова усвојио Извештај Министарства привреде о стању поступка приватизације за април 2019. године;

ђ) Одбор је већином гласова усвојио Извештај Министарства привреде о стању поступка приватизације за мај 2019. године.

Седма тачка дневног реда- **Извештај по раду Министарства трговине, туризма и телекомуникација за период од 1. јануара до 31. марта 2019. године.**

Одбор је размотрио Извештај о раду Министарства тргоне, туризма и телекомуникација за период од 1. јануара до 31. марта 2019. године и поднео Извештај Народној скупштини.

У уводним напоменама, Стеван Никчевић, државни секретар Министарства трговине, туризма и телекомуникација, информисао је о раду Сектора за билатералну економску сарадњу и Сектора за спољнотрговинску политику и мултилатералну и регионалну економску и трговинску сарадњу. У првом кварталу на нивоу Републике Србије забележен је раст бруто домаћег производа за око 2,5 %, а раст извоза роба и услуга за 6,9% и раст увоза за 9%. По томе се види да је сектор спољне трговине растао у знатно већем обиму него бруто друштвени производ. Изменама неколико закона успело се да се створи бољи законодавни и правни оквир за проширење сарадње и повећање извоза. Било неколико значајних мешовитих економских комитета за сарадњу са појединим земљама. Заседање Међувладиног комитета за трговину, економску и научно-техничку сарадњу са Руском Федерацијом је одржано у марту ове године у Београду. Заседање Међувладине комисије за трговинско-економску сарадњу са Републиком Белорусијом одржано је 30. и 31. јануара 2019. године у Минску. Значајно је и усаглашавање текста Споразума о слободној трговини са Евроазијском економском унијом, који је у овом периоду у потпуности усаглашен. Очекује се његово потписивање у октобру ове године у Москви. Једна од значајних активности је била припрема за наше учешће на Светској изложби у Дубаију (Експо Дубаи 2020) идуће године, која је од државног значаја, имајући у виду висок ниво односа који Србија има са Уједињеним Арапским Емиратима. Изложба ће се одржати у октобру идуће године и трајаће шест месеци, до априла 2021. године. У првом кварталу је изашао извештај међународне организације Small Arms Survey. То је референтна организација под покровитељством Уједињених Нација која прати транспарентност поступка издавања извозних и увозних дозвола кад су у питању наоружање и војна опрема. Ми смо земља са највећим бројем издатих дозвола у региону и шире. За последњих пет година смо константно између трећег и петог места у свету испред многих земаља, не само индустријски снажнијих, већ и чланица ЕУ. И ове године смо заузели пето место на Светској ранг листи и то је за понос. Други састанак стручне радне групе за пољопривреду, санирарне и фитосанитарне мере одржан је 22. фебруара у Неограду. Тема састанка су биле даље активности на реализацији Акционог плана НКТОТ за 2018. и 2019. годину. У оквиру преговарачког Поглавља 30, у разговорима са Европском комисијом сагледава де наш напредак. Према најновијем извештају Европске комисије, оснивање и први резултати рада НКТОТ су оцењени као остварен напредак и један од бољих резтултата који је постигнут. Такође, комуникација која је успостављена са пословном заједницом кроз рад Владиног тела врло добро је оцењена.

Оливера Јоцић, помоћник министра, задужена за спољнотрговинску политику и мултилатералну и регионалну економску и трговинску сарадњу, изнела је да је највеће ангажовање запослених у Сектору било у Националнм кординационом телу за олакшавање трговине. Тело је формирано у новебру 2017. године и било је активно и на међународном и на националном плану. Формиране су стручне радне групе у којима учествују и представници пословне заједнице, који су кандидовали теме које су важне за њих у смислу отклањања препрека за трговину. Решавани су билатерални проблеми. Стална комуникација постоји са нашим најважнијим трговинским партнерима у региону, са Босном и Херцеговином и Републиком Северном Македонијом. Обављене су консултације са представницима Уједињеног Краљевства Велике Британије и Северне Ирске у вези са евентуалним будућим споразумом, уколико иступе из ЕУ. Наставак консултације је заказан за крај јула или почетак августа. Када је реч о активности групе за ЕУ и ЕФТА, није било значајнијих догађаја осим стандардних одговора на упитнике Европске комисије о стању реформи у Републици Србији, што је била стандардна активност целе државне администрације. Подељене су надлежности ради одговора на упитник Треће глобалне ревизије у вези са олакшањем трговине на нивоу Уједињених нација, а одговори на упитник су у завршној фази. Представници Министарства су учествовали на састанцима у Женеви који се тичу олакшавања трговине и наших обавеза у смислу израде извештаја у вези са трговинским и економски баријерама у Србији који ће бити презентован у Женеви и то је у припремној фази. Када је реч о раду Одељења за међународне споразуме и спољну трговину контролисаном робом, детаљно је дат статистички приказ активности. Када је реч о ЦЕФТА, у директној комуникацији са Кабинетом председника Владе и Кабинетом председника Републике, добијене су инструкције за поступање. Наша позиција је да смо конструктивни, да учествујемо у раду ЦЕФТА, усвајамо споразуме који су испреговарани под окриљем ЦЕФТА, али не пристајемо да се они усвајају на регионалном нивоу док Приштина не укине таксе. Нема позитиваног одговора са приштинске стране. Усвојен је ЦЕФТА Додатни протокол 6 о олакшању трговине, односно либерализацији трговине у ЦЕФТА региону. У оквиру Берлинског процеса, учествовали смо у делу: инвестиције и мобилност, као и у преговорима о Споразуму о међусобном признавању професионалних квалификација. Као и у ЦЕФТА, ни ту нема никаквог помака ни усвајања због приштинских такси.

Државни секретар Весна Ковач је представила извештај о раду унутрашње трговине. У првом кварталу 2019. године одржана јавна расправа о два нацрта закона, о Нацрту закона о изменама и допунама Закона о електронској трговини и о Нацрту закона о трговини. У првом кварталу 2019. године припремљена је прва радна верзија Нацрта закона о заштити конкуренције, којим ће се омогућити унапређење процесних права странака у посебном управном поступку пред Комисијом за заштиту конкуренције. Влада је средином марта донела Уредбу о измени Уредбе о критеријумима за формирање цена лекова за употребу у хуманој медицини, а чији је режим издавања на рецепт. Одлуком су утврђене цене на велико лекова за употребу у хуманој медицини, чиме је омогућено усклађивање цена лекова са упоредивим ценама лекова у упоредивим земљама, по подацима за 2018. годину, и усклађивање цена лекова са курсом динара на дан 7. децембра 2018. године. Промена цена лекова који се издају на рецепт ће утицати на општи пад цена за око 0,01 процентних поена. Када је реч о пројектним активностима у фебруару 2019. године, почео је двогодишњи Твининг пројекат Европске Уније: „Даљи развој заштите конкуренције у Србији“. Главни циљ пројекта је допринос процесу даљег усклађивања националног законодавства у области заштите конкуренције са правом ЕУ. Пројекат се реализује заједно са Комисијом за заштиту конкуренције. Министарство је иницирало и Пројекат за анализу непоштених трговачких пракси у Републици Србији и региону. Када је реч о Закону о посредовању и промету и закупу непокретности настављено је са организовањем испита за посреднике. Ни један посредник који је осуђиван не може легално да се бави посредовањем у промету и закупу непокретности и неће моћи да се упише у регистар. Што се тиче Сектора за заштиту потрошача континуирано се ради на активностима предвиђеним Твининг пројектом ИПА 2013, Даљи развој заштите потрошача у Србији, које Министарство спроводи у сарадњи са Министарством за иновације и технологију Мађарске и Регионалном развојном Агенцијом из Словачке Републике. У току је реализација 8 програма удружења потрошача одобрених на конкурсу за финансирање програма за заштиту потрошача од јавног интереса. Вредност средстава који је дат за заштиту потрошача је 20 милиона динара. Циљ овог конкурса је да се подрже сви програми који ће реализовати удружење, у циљу активности и информисања и едуковањем потрошача и њиховим правима. Према подацима којима располаже Сектор за заштиту потрошача, за период од 1. јануара до 31. марта 2019. године, евидентирано је укупно 7480 приговора потрошача и највећи број се односи на приговоре за непоштовање потрошачких права у поступку рекламације, око 30%. У овом периоду је обележен Светски дан потрошача 15. марта и том приликом у Трговачкој школи у Београду је одржана едукација ученика трговачке школе и организовано такмичење ученика. Када је реч о Сектору тржишне инспекције, Сектор учествује у Твининг пројекту ИПА 2016- Заштита спровођења права интлектуалне својине. Наставља се спровођење мера у борби против сиве економије. Када је реч о пројекту е-Инспектор, тржишна инспекција је извршила припрему за унос података у систем е-Инспектор.

Када је реч о Сектору за туризам, Мирослав Кнежевић, државни секретар, изнео је да је крајем фебруара је одржан у Београду 41. Међународни сајам туризма, коме су присуствовале бројне делегације из целе Европе и читавог света. Искоришћена је прилика да се обави велики број билатералних састанака, у складу са циљевима наше спољне политике. Када је реч о састанцима, одржани су важни састанци са представницима из Египта, Албаније, Црне Горе, Републике Српске, Руске Федерације. Састанци су резултирали одређеним договорима и то ће бити предмет извештаја у другом кварталу. Министар је потписао Споразум о сарадњи у области туризма са министром Републике Бугарске и Меморандум о сарадњи. Након завршеног сајма, у првој недељи марта, потписан је Меморандум о разумевању и сарадњи у области туризма између Министарства трговине туризма и телекомуникација РС и Министарства туризма ваздушног саобраћаја рукотворине и социјалне економије краљевине Мароко у Рабату. Када је реч о туристичким производима за време одржавања Међународног сајма наутике, лова и риболова, наши представници су учествовали на округлом столу 1. марта, где се разговарало о потенцијалима у наутичком туризму који су тренутно неискоришћени. Када је реч о реализацији пројеката у развоју туризма подсетио је да су у складу програма распоред и коришћење субвенција и истакнуто је да су у јануару месецу остварили у складу са усвајањем програма распоред коришћења субвенција трансфера и дотација намењених за пројекте развоја туризма као и да су писаи конкурси и за едукацију промоцију и тренинге и за финансирање туристичке инфраструктуре. Крајем јануара је расписан конкурс за доделу и коришћење кредитних средстава за подстицање квалитета туристичке понуде. Првог јанура је почела акција доделе ваучера за одмор у Србији, за коју је Влада издвојила, тј. предвидела буџетом 500 милиона динара, првобитно за 100 000 ваучера. Међутим, због великог интересовања грађана, Министарство се обратило Влади у марту за додатна средства и одобрена су средства за још 20 000 ваучера, око 100 милиона динара. У априлу је потрошено свих 120 000 ваучера. Када је реч о резултатима оствареним у туризму за прва 4 месеца, и извештају за прва три, стопа раста долазака је нешто мање од 5%, и када је реч о оствареним ноћењима то је нешто мало више од 5%. Суштина је да се бележи континуиран раст, у складу са спроведеним реформама. Очекује се да се тај тренд настави у будућности следеће године када буде био јединствени централни информациони систем у туризму и у угоститељству. Добиће се потпуно прецизна статистика и видеће се колико је тачно туриста боравило у Србији. Радило се на подстицају унапређења иностраног туристичког промета у РС. Влада је усвојила уредбу којом се од средине фебруара подстиче међународни промет, на тај начин што се нашим туристичким агенцијама организовано доводе страни туристи у групама од 15 и више, у трајању од три и више ноћи.

Поводом ове тачке дневног реда, није било питања, ни дискусије.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јануара до 31. марта 2019. године.

**Осма тачка:** Разно.

Председавајћа је подсетила да, према члану 23. став 3. Закона о заштити конкуренције („Службени гласник РС“, бр. 51/09 и 95/13), председника Комисије за заштиту конкуренције и чланове Савета Комисије бира и разрешава Народна скупштина на предлог надлежног одбора за послове трговине. Чланом 23. став 7. Закона регулисано је да се избор органа Комисије врши по јавном конкурсу који оглашава председник Народне скупштине, најкасније три месеца пре истека мандата председника Комисије и чланова Савета Комисије.

Одлуком Народне скупштине Републике Србије о избору председника Комисије за заштиту конкуренције од 29. октобра 2014. године, на период од пет година, изабран је доц. др Милоје Обрадовић ("Службени гласник РС", број 117/14), а Одлуком Народне скупштине Републике Србије о избору чланова Савета Комисије за заштиту конкуренције од 29. октобра 2014. године, на период од пет година, изабрани су др Вељко Милутиновић, Мирјана Мишковић-Вукашиновић, Марко Обрадовић и Иван Угрин ("Службени гласник РС", број 117/14). Председнику Комисије и члановима Савета Комисије за заштиту конкуренције мандат истиче 29. октобра ове године, тако да је законски рок за оглашавање јавног конкурса за избор предсеника Комисије и чланова Савета Комисије 29. јул 2019. године. У међувремену, члан Савета Иван Угрин је отишао у пензију, што је према члану 24. ст. 2. и 3. био разлог да Одбор констатује престанак мандата и спроведе поступак избора члана Савета Комисије. Одлуком Народне скупштине од 27. децембра 2016. године („Службени гласник РС“, број 106/16) за члана Савета је изабран Чедомир Радојчић, дипломирани правник, коме мандат истиче 27. децембра 2021. године. Према одредби члана 24. ст. 2. и 3. Закона о заштити конкуренције, наступање разлога за престанак мандата констатује надлежни скупштински одбор.

На предлог председника, Одбор је једногласно констатовао да мандат председнику Комисије за заштиту конкуренције доц. др Милоју Обрадовићу и члановима Савета Комисије др Вељку Милутиновићу, Мирјани Мишковић-Вукашиновић и Марку Обрадовићу истиче 29. октобра 2019. године, истеком времена на које су изабрани, чиме су се стекли услови за покретање поступка за избор нових органа Комисије за заштиту конкуренције, о чему ће председник Одбора обавестити председника Народне скупштине и генералног секретара.

Седница је закључена у 12 часова и 18 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић